khistorydata/jeongjo-sjw-relations huggingface dataset:
정조 7년
癸卯六月二十五日未時。上御誠正閣。吏房承旨與留待守令下直守令入侍。藥房都提調提調。同爲入侍時。藥房都提調徐命善。提調徐有隣。行都承旨鄭昌順。假注書徐瀅修。記事官李祖承尹行任。南陽府使李東曄。仁川府使李遠培。富平府使尹光裕。麻田郡守崔炅。加平郡守李徹祥。高陽郡守金履中。振威縣令趙翼鉉。衿川縣監洪述祖。陽智縣監徐有悌。果川縣監尹秀東。瑞興縣監尹光濩。以次進伏訖。命善進前曰。伏聞聖候。以痢漸未寧。下情不勝驚慮。今年暑濕。曾所罕見。況於年前。以此症。屢月彌留。今番則不可不益加靜攝也。上曰。非由暑濕。似由於氣滯之致也。一時之症。何慮之有乎。但今雨意邈然。昨年失稔處。又復荐歉。則民事將若之何。命善曰。其雨其雨。農節漸晩。不特民事罔涯。聖心之焦勞。誠不勝悶迫矣。上進湯劑。命善曰。醫官待令診候。何如。上曰。不必診候矣。上命守令進前。東曄進奏職姓名。上曰。本邑年事。何如。已移秧者爲幾何。東曄對曰。旱災則頗酷。而已移秧者爲三分二矣。上曰。民情比昨年。何如。東曄對曰。騷動雖過。而年事則比昨年顯勝矣。上曰。俄者畿伯入侍。亦已下敎。而祈雨祭不必視京師爲之。一從本邑民情。而進退。可也。遠培進奏職姓名。上曰。本邑農形。何如。遠培對曰。本邑則五月二十七日雨。今月初九日雨。未移秧者。特百分之一二。但爲東風所傷。田畓各穀。擧皆萎黃。如不從近得雨。恐難免歉矣。上曰。不得雨。則水田旱田。皆將大無乎。遠培對曰。畓穀則似勝於昨年。而田穀則反有不及者矣。上曰。祈雨祭何當爲之。民情頗遑急乎。遠培對曰。祈雨祭則明日下去。再明受香爲計。民情則以兩麥稍登之故。姑且晏然矣。上曰。今年檢災必難。下去恪勤奉職。可也。光裕進奏職姓名。上曰。本邑農形。何如。祈雨何當爲之。光裕對曰。農形則纔經昨年旱災之故。今年幾皆乾付。未移處絶少。民情則皆以今月內得雨。不特免歉。可以占豐爲言。故祈雨祭。欲觀五六日爲始矣。上曰。爲人極精詳矣。此是故相之子乎。命善曰。然矣。炅進奏職姓名。上曰。本邑農形與民情。何如。炅對曰。民情則本邑昨年稍實。今年雨麥亦大登。故初無遑急之慮。農形則已移秧者。十之八九。而特高燥奉天之地。猶有未移者矣。上曰。富平麻田等邑。比他邑。似勝矣。命善曰。京中所聞。則仁富尤甚云。而今聞所奏。大抵傳說似過矣。上曰。祈雨祭何當爲之。炅對曰。限今月不雨。則設行爲計矣。上命禮房承旨持祭報府入侍。徹祥進奏職姓名。上曰。本邑。則何如。徹祥對曰。雖驟雨。頻頻沛下。故各穀幾盡移秧。民情之望雨。姑不甚切矣。上曰。東風後亦無所傷乎。徹祥對曰。東風後旋有大霧。故各穀初不受傷矣。上命昌順讀祈雨祭文訖。上曰。何能若是神速。尹行任可謂人才矣。禮房承旨徐龍輔追入進伏。上命讀祭報府訖。履中進奏職姓名。上曰。龍仁農形。何如。高陽所聞。亦何如。履中對曰。高陽農形。未及聞之。而龍仁則峽多野少。故小少雨澤。或乾付者沾蘇。或未移者移秧。野畓若干處外。幾皆趁節。而但以東風受傷爲慮矣。上曰。故相之幾代孫乎。有隣曰。故相之曾孫也。上曰。高陽則民情似急。下去卽爲祈雨。可也。翼鉉進奏職姓名。上曰。農形與民情。何如。翼鉉對曰。昨年則初伏一望後移種。而今年則雨澤以時周沾。未移者無幾。且牟麥大登。四境晏然矣。述祖進奏職姓名。上曰。此是洪學士子孫乎。命善曰。然矣。上曰。本邑。則何如。述祖對曰。本邑乾播處多。故未移秧者。只是二十六石落矣。有悌進奏職姓名。上曰。卿等之幾寸。有隣曰。判府事之十寸。臣之十四寸也。上曰。農形民情悉陳之。有悌對曰。兩麥頗登。故民情姑不遑急。東風後得雨。故付種處。亦不受傷矣。上曰。然則不欲祈雨耶。有悌對曰。至旬間不雨然後。始可祈雨矣。秀東進奏職姓名。上曰。年事比昨年。何如。秀東對曰。懲於昨年之旱。一皆乾播。去月二十七日。又得驟雨。故年事則初無歉荒之慮矣。上曰。果川之距都下。不過數十里。都下之旱如此。而果川則反不憂乎。秀東對曰。驟雨時降。故初不憂旱。而東風以後。不能不望雨矣。上曰。誰也。命善曰。尹得霖之子也。光濩進前。上曰。所編冊子上之。年今幾何。光濩對曰。三十一矣。上下覽冊子後。敎曰。略綽看過。似善爲之矣。須更加釐正。謄出兩本。一本入啓。一本送于社稷。可也。命善曰。日氣比甚蒸熱。明日親押。恐有妨於靜攝之方。伏乞亟寢成命焉。上曰。一時動作。庸何傷乎。命善曰。湯劑則前方加減六和湯中。加黃連三分。檳榔只角各一錢。更爲煎入。何如。上曰。唯。出榻敎命善曰。臣等伏聞李梃楫之言。元子宮窄迫特甚云。當此暑熱。下情不任憂慮。趁卽移設。似不可已。故敢達。上曰。窄迫何妨。姑任之。命善曰。暑熱何可不慮乎。且伏聞朝夕陽。終日入簷。決不容因循以過矣。上曰。何必移設。但乳母事。爲可悶矣。命善曰。今方廣求。豈有不得之理耶。上曰。明日侍衛。只當循例請牌。而俄者兵判牌招啓辭中。忽以別侍衛爲言。何也。昌順曰。此則政院不察之失也。且今閔鍾顯金尙集座次。院中初頗疑難。及見故事。則仁廟朝金藎國。與自點爲承旨。座次則藎國先於自點。資級則自點高於藎國。以此啓稟。則敎以一從資級爲座次。故今引此事。始定座次矣。上曰。都承旨之綜核誠難矣。昌順曰。今日賓筵。因惠堂所啓。賑資賞典擧條之不出朝紙。有伊日該房坐直承宣譴罷之敎。而其日入侍承宣。卽前承旨李在學。而入侍罷後。在學被罪遞去。擧條啓下後事。非其所知。至於吏房。則其時都承旨吳載純。陳疏引義。初不仕進。今此混入現告。恐似不當。故敢達矣。上曰。然則吳載純李在學。原傳旨付標。可也。出擧條上命退。諸臣以次退出。
정조 7년
癸卯六月二十五日酉時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命祭官淸齋與否。遣吏曹郞廳摘奸。賤臣出來傳命後。還入進伏。興鎭曰。左副承旨李在學。原傳旨旣已付標。則今日前望。自在勿論。何以爲之乎。上曰。然則前望勿施。可也。出擧條上命退。諸臣以次退出。
정조 7년
行都承旨鄭昌順坐。行左承旨閔鍾顯坐。行右承旨金尙集坐。左副承旨金憙坐直。右副承旨未差。同副承旨趙興鎭坐直。注書二員未差。假注書徐瀅修仕直申大龜仕。事變假注書金良倜仕。
정조 7년
鄭昌順啓曰。左副承旨李在學。今日不爲仕進。卽爲牌招。何如。傳曰。允。
정조 7년
鄭昌順啓曰。今日親押時。本兵之長。不可不進參。行兵曹判書李命植。卽爲牌招。何如。傳曰。允。
정조 7년
鄭昌順啓曰。藥房都提調徐命善。提調徐有隣。副提調鄭昌順爲承候來待矣。
정조 7년
傳于趙興鎭曰。同副承旨入侍。
정조 7년
吏曹口傳政事。李迪爲南海縣令。
정조 7년
以前承旨李在學下義禁府推考傳旨。傳于趙興鎭曰。分揀。
정조 7년
傳于金憙曰。聞因政院之誤爲分付。下直守令之肅單。至有還給之擧云。政院事之稽忽。愈往愈甚。當該承旨。從重推考。未下直守令。勿拘齋日。皆令明日辭朝。
정조 7년
傳于鄭昌順曰。兩司牌招。未署經守令。使之署經。
정조 7년
以全羅監司農形狀啓。傳于徐龍輔曰。以代播一款。纔令廟堂關問本道。而觀此狀本。被旱之邑民情。願得雜穀種子云。然則果已酌量許施乎。卽以相當雜穀。留庫中優數分給事。令廟堂分付。代播處。常稅蠲免。旣有昨年五道已例。今於本道。豈可異同。亦依昨年例。竝免常稅事。一體分付。
정조 7년
徐龍輔啓曰。明日傳香。禮房承旨。當爲齋宿。同副承旨趙興鎭。卽爲牌招入直。何如。傳曰。允。
정조 7년
傳于趙興鎭曰。右副承旨。聞有實恙云。許遞。前望單子入之。
정조 7년
兵曹口傳政事。副司直徐龍輔單付。
정조 7년
趙興鎭。以備邊司言啓曰。畿甸兩湖受由守令。皆令卽爲下去事。命下矣。依下敎。畿甸兩湖上來守令。催促下送。則諸守令皆卽下去。而其中加平郡守李徹祥。謂有情勢。屢度催促。終不下去。事體所在。誠極駭然。令該府拿問處之。何如。傳曰。允。
정조 7년
趙興鎭。以禁衛營言啓曰。本營糧餉色從事官安橚。身病猝重。勢難察任。改差。何加。傳曰。都政陞資爲五窠。而訓正一窠。外任二窠。閑散二窠。便成不易之例。安橚只通訓正。亦非外任。則今番堂上窠首擬。必屬閑散故耳。然則從事官。雖非實職。與無祿之閑散有異。且以政格言之。訓正三望俱備之時。無端留闕。先擬於營將之望。節節乖當。此等武弁。仍作眞正閑散然後。可啓進途。從事官汰去。陞資前勿擬實職。訓正望亦勿擬入。可也。
정조 7년
金憙。以兵曹言啓曰。卽者敦化門外。有一持縗之人。欲入門閾。爲把守近仗軍士所捉。縛置門外。卽爲來告。聞甚驚駭。使本曹下隷。多般盤問。則一不開口。且無號牌。而只言其姓名曰。徐明蕃云。莫重闕門。顯有躍入之狀。極涉殊常。有不可尋常處之。移送法司。嚴査重勘。何如。傳曰。置鼓於門內。欲防登聞。終始行不得之政。此事一番變通然後。可除此等之弊。從當下敎矣。至於厥漢欲入。與攔入有異。且欲入之類。竝用攔入之律。眞所謂不可勝誅。此草記勿施。此後除非攔入。更勿煩聞。可也。
정조 7년
癸卯六月二十六日卯時。上詣仁政殿月臺。親押入侍時。一直提學鄭志儉。檢校待敎李崑秀。待敎尹行任。行都承旨鄭昌順。行左承旨閔鍾顯。右副承旨徐龍輔。同副承旨趙興鎭。假注書徐瀅修申大龜。記注官金鳳顯。記事官李祖承。以次進伏訖。上具翼善冠衮龍袍。乘輿出協陽門。上曰。左副承旨李在學。何不入來乎。牌去來催促。興鎭曰。聞有情勢云矣。上曰。牌招置之。禁推傳旨捧入。仍詣仁政殿月臺。親押後。詣祗迎位。西向立。祗送香祝後。乘輿詣萬安門。住玉轎。上曰。兵判牌望勿施。更爲牌招。上曰。今番西銓政事。失錯多端之中。邊將之窠。不用數三十年久勤。必用七八九朔勤仕。而至於元陵陵役時效勞奉承傳之人。初不擧論。特取於朴宗德之西伯時修堞者。遽然首擬。抑何意也。若歸之於無心之爲。則其人也矇矓無所用矣。仍命龍輔書傳敎曰。近來銓官事。稍稍不若前日。昨年甚於再昨年。今年甚於昨年。差過數年。將至何許樣耶。西銓之政。視東銓尤有異焉。各營將校諸路武士。所拭目而想望。注擬之際。俱宜十分恢公。況以參上窠。次次遷移。先期申飭。不啻丁寧。則奈之何臨政擧措。太相反是。禁旅積仕之類。反後於雜技出身。此不但近所未有。況營校久勤。全不收用。報仕未遷。幾爲十之六七。又如挾輦將之都政陞品。名下懸註。旣有昨夏受敎。而元不遵用。及其提問。以無朔數之說奏對者。能無遮防之嫌乎。且以邊將排望一事言之。先朝承傳。不知爲幾百人。而拈出修堞營裨一人。忽地檢擬於數十年之後者。此又何故也。如是之際。必多不均。都判以下武弁之久居者不遷。新入者徑陞。似不足爲怪。外此礙眼之事。不一其端。何必事事索言。無論有意與無意。其爲不職。孰大於是。昨日筵敎。特出隨事敷示之意。今欲執此引義乎。親押出宮。不可無本兵之長。而坐違召命。無意出仕。然則對近日銓官。只擇稱其志之說言之。可以束帶而供職乎。然則揆以國綱。豈不萬萬苟簡。流弊又將至於何境。行兵曹判書李命植爲先推考。前牌望勿施。牌去來更卽催促。仍詣仁政門。上曰。承旨前望單子入之。待下批牌招察任。駕前下敎上曰。下直守令入侍。以次進前奏職姓名。可也。順川郡守李元謙。奏職姓名。上曰。何日離發乎。元謙對曰。再明日當發矣。碧潼郡守朴基豐。河東府使李尙烈。寧遠郡守李羲星。博川郡守李晢。興海郡守成大中。嘉山郡守趙宅鎭。慶興府使韓光迪。咸從府使柳孝源。以次奏職姓名。至奉化縣監沈公著。誤奏七事。龍輔曰。奉化縣監沈公著。七事奏逆之際。次序相錯。推考。何如。上曰。依爲之。出擧條白川郡守李端會。安東縣監朴天行。楚山府使吳載徽。平山府使兪漢寧。寧海府使洪履健。安州牧使李喆模。保寧縣監崔烜。昌寧縣監鄭東驥。瑞興縣監尹光濩。以次奏職姓名訖。上命龍輔讀宣諭。仍敎曰。爾等退去。速往任所也。上曰。南海縣監李尙淵改差。口傳擇差。駕前下敎上曰。騎馬三匹立之。史官三員待命。駕前下敎上曰。祖承馳詣三角山。行任馳詣木覓山。瀅修馳詣漢江受香所。奉審摘奸以來。上還內。諸臣以次退出。
정조 7년
癸卯六月二十六日辰時。上御誠正閣。軍士房承旨入侍時。同副承旨趙興鎭。假注書申大龜。記注官金鳳顯。記事官李崑秀。以次進伏訖。上曰。禮房承旨入侍。賤臣承命出。與右副承旨徐龍輔偕入進伏。檢閱尹行任追入進伏曰。臣敬奉聖敎。馳詣木覓山。奉審享所。則祭井在山下闤闠之地。汲水上山之際。不無欠潔之歎。而山上亦有一井。聞甚淸冽云。似不必捨近取遠。故敢此仰達矣。上曰。自今爲始。以山上井水用之。可也。出擧條上命退。承史以次退出。
정조 7년
癸卯六月二十六日戌時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上曰。爲民祈雨。一念憧憧。瞻望雲霓。不遑假寐。方欲坐待行禮之畢。庸寓躬禱之誠。故特召諸臣。以永今夕。然雲烟漸散。星漢昭回。一霈終無意耶。詩人所謂憂心如惔。正指今日予懷也。興鎭曰。宸誠所格。靈應必捷。臣知方寸之得。將見盈尺之喜矣。且黑雲一秣。掩藹北方。此雨徵之最信者也。上曰。京房易傳云。靑白赤黑雲。在東西南北。名曰四塞之雲。見則有雨。其他如鶴鳴于垤。月離于畢。亦各著於經。而皆未必驗矣。仍謂瀅修曰。閣誌今至幾何。瀅修對曰。臣父今方釐正。而恐費六七日之役矣。上曰。我朝立國。與宋朝規模相似。故前輩之於風俗人物。每多比而論之。宋朝相業。當以何人爲眉目耶。瀅修對曰。似當以韓范爲優矣。上以問崑秀行任。對亦如之。上曰。王朝呂夷簡。則何如。崑秀對曰。呂蒙正致政居洛。眞宗過問諸子孰可用。蒙正對曰。臣諸子皆不足用。有姪夷簡。宰相才也。以此最被知遇。久秉國成。史稱有古大臣之度。而但務收恩避怨。以固權勢。其人無足觀。惟王朝之爲相。天書一事。雖不能無後世之譏。其終始一節。多可予而少可貶。王比於呂。則恐當以王爲優矣。行任對曰。王朝天書一事。議者。固少之。而此皆王欽若之罪也。朝則特不能爭耳。若論其相業大致。薦賢而不市恩。捄罪而不費辭。臨事不懼。有謗不校。無愧爲昭代名臣。恐不可與呂夷簡。比論其優劣也。上曰。如寇準者。亦可謂當時名相。而澶淵之役。力沮衆議。勸帝親征。竟成雋功。然此僥倖耳。若使當時。萬一有皇朝土木之變。則罪將安歸。律之以古大臣體國之謨。恐不無可議者。爾等其陳之。崑秀對曰。史雖以眞宗之明。決寇準之力贊。謂之有是君有是臣。而不無一失之慮。則終非萬全之策矣。行任對曰。當時諸臣。袖手沒策。而獨賴寇準一人之力。得以掃平强敵。其功誠偉矣。然親征決非輕擧之事。如使古大臣處之。未知果如何也。瀅修對曰。以寇準縝密之識。豈不知親征之不可輕擧。而止同列之欲退。挽至尊之還內。卓立不撓。得請乃已者。必有的確之見。自信而然也。上曰。然矣。苟無自信之見。必不能力爭至此也。上曰。宋朝爲治。專尙文敎。武克之不剛。最於歷代。故根本虛耗。夷狄侵擾。畢竟高談闊步。無賴於扶顚持危。我朝之所當鑑戒者。顧不在此歟。大抵文武竝用。自古爲難。互相輸贏。亦理之常。何以則主之以寬大敦朴。而濟之以發强剛毅。文而不至於委靡。武而不至於窮黷也。夫禮樂之餘而不廢乎射御。農桑之隙而不忘乎蒐狩。冠玉黼黻之容。而亦觀張弓挾矢之事。從容揖遜之間而亦熟坐作進退之節。此先聖王。兩在不測之神化也。予雖否德。乃所願則在此。將何術以致之。咸作而對曰。我殿下有是志矣。志之不懈。事苟有不從者乎。臣等膚淺。誠不足以對揚休命。上謂瀅修曰。濂溪淵源。其說不一。將何適從。瀅修對曰。先儒或謂周茂叔。師事鶴林寺僧壽涯。以其學。傳之兩程。雖似不經。必有所本矣。崑秀曰。陳搏傳之种放。种放傳之穆修。穆修傳之李挺之。挺之傳之周茂叔。此說似信矣。上曰。然矣。旣而五鼓初傳。夜色已闌。而遙瞻暝藹間。燎火晢晢。於是乎享禮成矣。上命退。諸臣以次退出。
정조 7년
行都承旨金履素在外。行左承旨金尙集坐。右承旨吳大益坐直。左副承旨宋載經在外。右副承旨安聖彬未肅拜。同副承旨趙興鎭坐直。注書二員未差。假注書徐瀅修仕直朴能源仕。事變假注書金良倜仕。
정조 7년
傳于趙興鎭曰。下直守令留待。
정조 7년
傳于趙興鎭曰。吏房承旨與留待守令入侍。
정조 7년
吏曹參判參議前望單子入之。參判鄭昌順。參議金憙落點。
정조 7년
吏批。判書徐浩修呈辭受由。參判鄭昌順進。參議金憙進。右承旨吳大益進。
정조 7년
以金履素宋載經爲承旨。趙尙鎭爲兵曹參議。李亨逵爲同義禁。金絅采爲工曹佐郞。洪宣輔爲忠勳都事。柳煥德爲校書校理。金德行爲漢城主簿。金履溫爲禁府都事。金弘哲爲直講。韓啓玉爲典籍。柳鎭九爲司宰主簿。養賢主簿楊致鶴單付。
정조 7년
兵批。行判書李命植呈辭受由。參判柳義養入直進。參議趙尙鎭病。參知尹尙東差祭。同副承旨趙興鎭進。
정조 7년
副司直李在學沈命德單付。副司果李光燮單付。副司正安廷鐸林元浩金獻祚單付。訓鍊主簿徐英輔單付。
정조 7년
承旨前望單子入之。吳大益落點。
정조 7년
趙興鎭啓曰。新除授右副承旨吳大益。卽爲牌招察任。何如。傳曰。允。
정조 7년
傳于趙興鎭曰。禮房承旨入侍。
정조 7년
假注書申大龜改差。代以朴能源爲假注書。
정조 7년
以禁衛營從事官望筒。傳于趙興鎭曰。從事官爲任不輕。專管一營出納。豈可以資淺新進擬入乎。況有向來飭敎。以此以彼。不可無飭。該大將推考。此望筒勿施。更爲擬入。
정조 7년
吳大益啓曰。新除授右副承旨宋載經。卽爲牌招察任。何如。傳曰。允。
정조 7년
傳于趙興鎭曰。左副承旨入侍。
정조 7년
承旨前望單子入之。安聖彬落點。
정조 7년
吳大益啓曰。新除授右副承旨安聖彬。以前任安岳郡守。方在解由未出中。何以爲之。敢稟。傳曰。勿拘。
정조 7년
兵曹口傳政事。副司直鄭志儉單付。
정조 7년
以持平李書九。正言趙弘鎭牌不進罷職傳旨。傳于趙興鎭曰。只推。
정조 7년
以燈燭房差備內雨漏處修改事手本。傳于趙興鎭曰。每每置之。徒有滋大之弊。待秋不得不修改處。略略修改事。分付。
정조 7년
傳于趙興鎭曰。參上許多窠之儲闕。已是做錯。此則大臣纔已請推。而守奉官送西。都政日筵敎丁寧。則今日政。始付司正。又是不察之大者。吏曹判書徐浩修。從重推考。
정조 7년
以黃海監司祈雨祭設行事狀啓。傳于趙興鎭曰。只言遍行緣由。不及離營形止。昨年以此申飭諸道之後。豈容如是。其委折。令廟堂査問草記。
정조 7년
趙興鎭。以禁衛營言啓曰。來七月當一番前部前司屬慶尙道五哨軍兵逢點實數六百五十二名。已爲點閱整齊。來七月初一日。與內外各處入直將官軍兵等。依例替代後。舊軍放送之意。敢啓。傳曰。知道。此時畿甸上番之弊。不可不念。原春道軍。先爲徵立。可也。
정조 7년
趙興鎭。以禁衛營言啓曰。本營新番軍點考草記。此時畿甸上番之弊。不可不念。原春道軍。先爲徵立。可也事。批下矣。依傳敎。當次京畿上番軍兵。姑爲停番。七番中部右司屬原春道五哨軍兵。來八月二十五日京中逢點。依例準二朔立番之意。京畿原春兩道監司處。預爲知委之意。敢啓。傳曰。知道。
정조 7년
趙興鎭。以御營廳言啓曰。本廳來九月十月兩朔應立中部右司屬洪忠右道五哨軍兵。來八月二十五日京中逢點。九月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 7년
趙興鎭。以御營廳言啓曰。本廳來七月八月兩朔應立中部中司屬全羅右道二哨。洪忠右道三哨。合五哨軍兵。已爲逢點整齊矣。七月初一日。與左部左司軍兵。替代立番後。舊軍放送之意。敢啓。傳曰。知道。
정조 7년
趙興鎭。以刑曹言啓曰。因趙擇臣發配草記。金壽淵亦爲定配所發配事。命下矣。依傳敎。罪人金壽淵。黃海道豐川府定配所。卽爲押送之意。敢啓。傳曰。知道。
정조 7년
趙興鎭。以左邊捕盜廳言啓曰。罪人朴四赫捧供草記。傳曰。知道。卿則退待處分。本事勘處之方。發遣從事官收議諸將臣。草記事。命下矣。卽爲發遣從事官。收議于諸將臣。則訓鍊大將具善復。以爲。今因捕廳草記。有獻議之命矣。朴四赫之一刃三刺。至於殺越朝官之境者。萬萬驚心。論其負犯。不可一刻置之於覆載之間。以軍律梟首。亦無所不可。而觀其招辭。旣無賊情之現露。且三尺之法至嚴。有難更張。依例移送秋曹。具格常覆後擧行。恐合事宜。伏惟上裁云。御營大將李柱國。以爲。今因捕廳草記。有獻議之命矣。朴四赫之連刺三人。至於殺越人命之境。軍律梟首。無所不可。而其犯旣係殺獄。則移送法司。依律正法。恐合事宜云矣。禁衛大將李敬懋。以爲。罪人朴四赫。旣經本土監任。與蠢愚下賤有異。而稱以觀光。無端上京。被捉巡邏。再次受棍。揆以常情。宜卽還鄕。不敢久留。而公廨松林。留連多日。苟非竊發之賊。明是奸細之徒者。誠如聖敎。續大典殺獄條曰。顚狂失性而殺人者。減死定配。今此四赫爲其奪路逃走。一刀三刺。似非常性之所發。而入城以後。住接無處。則無論晝夜。彷徨道路。狂易性行。宜莫逃於十目所覩。而今乃或接公廨。或宿松林。隨時制宜者。可謂工於自謀。則其非顚狂可知。而迫鍾街路。逢輒刺人之擧。決是怯於被捉夜巡。脫身逃躱之計者。明若觀火。雖尋常殺人。自有常憲。況初昏大道之上。手刃朝官。更卒或已殞命。或至死境。聽聞所及。滿城驚惶。此而尋常處之。無以警動京外。其所被捉。亦在軍門。發關本道。査問其根脚後。梟示警衆。恐似得當。而事係刑獄。臣不敢臆對。伏惟上裁云。摠戎使徐有大。以爲。今因捕廳草記。有獻議之命矣。今此朴四赫之一刃三刺。至殺朝官者。萬萬兇獰。論其罪犯。決難晷刻假息。軍律梟首。無所不可。而旣係殺人之律。自有法曹。依例移送。卽地正法。恐合事宜。伏惟上裁云矣。敢啓。傳曰。以被捉於巡邏。故問議將臣。而將臣移法司之請。亦有意見。依此爲之。可也。
정조 7년
洪忠監司金文淳疏曰。伏以。天休滋至。邦籙無疆。寧考不祧之禮。元子定號之慶。乃在於寶鑑告成之日。繼又克推孝思。上冊殿宮。事曠前牒。歡均帀域。仍伏念。臣鹵姿蔑識。百無一能。而生逢聖明之世。偏荷拂拭之澤。前後踐歷。罔非踰分。及叨屛翰之寄。倍切負乘之懼。又況歲荒民饑。拯濟是急。則尤非如臣所可堪承。而臣受恩如天。報答無地。區區微衷。惟在於殫竭心力。上以體九重宵旰之憂。下以效一分涓埃之圖。而畢竟僨誤有不暇恤。惟我殿下。誕敷綸音。若保如傷。凡係蠲減之惠。賑賙之方。靡不用極。至發四千金內帑。全活累萬餘民命。拔之溝壑。厝諸衽席。臣於是乎憑藉德意。奉行敎令。而猶不免其觸處生疣。隨事多錯。如是而獲免大何。亦云幸矣。至於罔功之賞。臣雖不敢猥越辭巽。而惶恧之忱。久而冞切。乃若考績之法。尤是莫大之政。生民休戚。專係守令。守令能否。又在殿最。則固當十分公明。不宜一毫依違。而況於撤賑之後。飭敎截嚴。戒之以一從聞見。勉之以黜陟高下。殆若日月之洞照。威顔之儼臨。而顧臣則臨事懦弱。當局昏迷。莫體明罰之至意。自犯孤恩之重戾。臣罪至此。萬死猶輕。而不施威罰。迺申明命。指導丁寧。旣嚴且溫。雨露霜雪。無往匪敎。始旣誨責之。終又包容之。到底覆燾。罔非殊渥。以臣無似之賤。何以得此於聖明也。伏地感惶。有淚被面。噫。身爲按藩之臣。不能致誠於考課之際。遂使期會之簿。終失磨勘之限。究厥所以。一則臣罪。二則臣罪。縱荷我殿下克恢山藪之量。不加鈇鉞之誅。臣心震越。歷日靡定。撫躬慙悚。無面可顯。而黜陟之政。緣臣不明。刑賞之典。由臣不行。論臣罪犯。尤合重戮。顧何敢因其倖逭。晏然冒據。重自陷於無忌憚之科乎。玆敢瀝血陳懇。仰瀆崇嚴。伏乞天地父母。俯賜鑑諒。亟削臣職。仍治臣罪。以昭法紀。以安微分。不勝幸甚。答曰。省疏具悉。卿其勿辭察任。
정조 7년
慶尙監司李秉模疏曰。伏以。臣忝按藩節。居然七朔于玆矣。値兩歲阻飢之餘。受九重分憂之責。絲毫蔑效。瘡疣疊出。自臘徂夏。罔非臣俟勘之日。而纔因萊府之事。止承薄罷之典。臣誠以罪爲榮。且感且惶。政擬歸伏城闉。瞻依象魏。歌詠生成之澤。優游造化之中矣。特敍之命。忽降於不日。仍職之旨。倂下於一時。隆恩厚渥。與天無際。一營動色。列邑改觀。臣又惝怳却顧。以榮爲懼。先之以感涕被面。繼之以惶汗倍前。有不敢一日自安於宣化之席也。噫。萊府恩除。非他人歷試之比。而曾無一事之修擧。徒歸謬例之掩置。此已臣罔赦之科。而繡啓中一二句語。又不但萊府之罪而止耳。臣性旣荏弱。時當歉荒。徒知窮春之民情。不容少緩。而間許量宜而發倉。徒知作奸之逋吏。亦旣準納而未果。嚴法而重繩。倉儲緣臣而蕩然。邊法由臣而壞了。有一於此。猶懼不免。況兼其二。而畢竟倖逭。則論以國體。寧有是也。至若賑民之不免捐瘠。邑倅之多冒法禁。繡啓論斷。雖不及臣。何莫非臣之不察之罪。而敢欲厭然自掩。有若非其責者然哉。自奉恩譴。已始勘簿。臣方自處以已遞。人亦視之以當去。今若憑恃寵靈。揚揚冒居乎觀察之任。則縱不自恤。人謂斯何。方岳之任。在一路則誠可謂重矣。列邑之所矜式也。士民之所觀感也。紀綱風敎之所振作宣布也。而嶠南舊俗。尤異他省。類皆重廉防敦禮讓。最稱厭服之爲難。今以不肖如臣。政令也施措也。蓋無一之足稱。而乃於去就之節。又復淟涊。謂已遞而反據。謂當去而仍蹲。則顧何能鎭列邑服士民。而竊恐方岳之輕。又將自臣而始矣。左右思量。玆不敢不冒上文字。伏乞聖明。諒臣才之不堪重寄。念藩任之不宜苟據。亟收仍察之命。仍治不職之罪。以存方面之體。以幸一道之事。千萬幸甚。答曰。省疏具悉。卿其勿辭察任。
정조 7년
癸卯六月二十七日辰時。上御誠正閣。禮房承旨入侍時。同副承旨趙興鎭。假注書徐瀅修。記事官李祖承李崑秀。以次進伏訖。上命賤臣出去。廳注書改差擬望以入。賤臣承命出來。持望單還入。上命秋享大祭祭報府持入。賤臣承命出來。持祭報府還入。上命興鎭書禁衛營徵番草記批旨。仍命右承旨入侍。賤臣出來傳命後。還入進伏。行右承旨金尙集追入進伏。上曰。昨日原野。必當甚熱矣。尙集曰。近水之故。不至甚熱矣。上曰。今明得雨。則年事猶可免歉耶。尙集曰。昨今往來之路。詳察近郊農形。則得雨之後。不但免歉。必當占豐矣。上曰。卿於廣州。只費了一場勞瘁而歸矣。尙集曰。昨年畿民。寔賴朝家無前之惠澤。停布代捧。曲盡撫摩之方。賙饑賑乏。務究接濟之策。故守土之臣。得以奉揚德意。不費力而治之。有何勞瘁之可言乎。上曰。昨年廣州年事。比壬癸。何如。尙集曰。年事則無異壬癸。而朝家德意。逈出尋常。故民情晏如不知爲荒矣。上命安岳郡守入侍。賤臣承命出來。與安岳郡守金載瓚偕入進伏。上謂載瓚曰。昨自高坡上來。年事。何如。載瓚曰。高坡則比昨年。反有不及云矣。上曰。移秧者幾何。載瓚曰。似不過三分二矣。上曰。出入近密之餘。今將遠離。悵然矣。載瓚起伏。上命退。諸臣以次退出。
정조 7년
癸卯六月二十七日辰時。上御誠正閣。吏房承旨與下直守令入侍時。行都承旨鄭昌順。假注書徐瀅修。記注官金鳳顯。記事官尹行任。春川府使李時秀。星州牧使趙長鎭。南海縣令李迪。機張縣監李景烈。以次進伏訖。上命守令進前。時秀進奏職姓名。上曰。大臣疏批。當遣史官傳諭。而能趁渡江前下去乎。時秀曰。私書以爲。疏辭重務。不宜拖引至今。而爲慮史官廚傳之弊。渡江臨時。始敢封發云。恐未及於渡江之前也。上曰。然則當從容下批。從撥路傳宣也。長鎭進奏職姓名。上曰。本邑聞多弊瘼。下去善爲之。迪進奏職姓名。上下詢履歷七事後。敎曰。南海以難治之故。近爲厭避之窠。須竭誠爲治。可也。景烈進奏職姓名。上曰。何爲而今始辭朝。景烈對曰。家在城外之故。自致差晩矣。上曰。下去善爲之。昌順曰。畿邑祈雨祭。設與不設處。問于畿營。則果川衿川外。姑無報來者。故欲待列邑報狀之齊到。登聞計料云矣。上曰。今日則似有雨意。而亦何可必乎。昌順曰。臣等不能仰體宵旰之憂。虔誠祈禱。終未見靈應之如響。竊不勝惶恐俟罪之至。上曰。由予誠淺。豈卿等之咎乎。上命左承旨入侍。吏曹參判參議前望單子入之。賤臣出來傳命後。持望單以入。左承旨閔鍾顯。追入進伏。上命昌順書傳敎曰。政官牌招開政。又命書傳敎曰。盛暑滯囚可悶。勿拘齋日。時囚皆令今日內捧供。鍾顯曰。昨因史官所奏。木覓山祭井。自今爲始。以山上井水用之事。命下矣。井在山上。草樹茂密。有欠精潔。恐不可不修築。故敢此仰達矣。上曰。以此出擧條。分付該曹。可也。出擧條上命退。諸臣以次退出。
정조 7년
癸卯六月二十七日申時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命留院公事入之。賤臣承命出來。持諸公事以入。上命興鎭讀諸公事訖。仍命書慶尙監司李秉模。洪忠監司金文淳上疏批旨。及吏曹判書徐浩修。兵曹判書李命植再度呈辭。加給由。上命退。諸臣以次退出。
정조 7년
癸卯六月二十七日亥時。上御誠正閣。左副承旨入侍時。左副承旨吳大益。假注書徐瀅修。編修官金龍顯。記注官金鳳顯。以次進伏訖。上命大益書傳敎曰。左承旨聞有實恙。許遞。前望單子入之。又命書傳敎曰。新除授承旨。牌招察任。又命書傳敎曰。承旨房仍。又命書傳敎曰。本府以詞訟劇地。左右尹或呈辭或受由。委屬可悶。竝許遞。前望單子入之。書訖。命退。諸臣以次退出。
정조 7년
行都承旨沈豐之未肅拜。行左承旨金尙集坐直。右承旨林錫喆未肅拜。左副承旨吳大益坐。右副承旨未差。同副承旨趙興鎭坐直。注書二員未差。假注書徐瀅修仕朴能源仕直。事變假注書金良倜仕。
정조 7년
傳于金尙集曰。今日不爲仕進承旨牌招。
정조 7년
備忘記慶興府使韓光迪下直。長弓一張。長箭一部。片箭一部。筒兒一箇賜給。
정조 7년
傳于金尙集曰。坐直承旨入侍。
정조 7년
承旨前望單子入之。沈豐之朴祐源丁範祖落點。
정조 7년
趙興鎭啓曰。新除授兵曹參知李亨元。方在罷散中。何以爲之。敢稟。傳曰。聞承宣言。李亨元趙鼎鎭黃昇源擧條啓下。前因他事坐罷。與李在學無異。李敬養林錫喆。亦因大臣辭箚徑出。又在朝報捧講之前云。然則一敍一否。太近斑駁。元傳旨竝付標。待明朝牌招察任。
정조 7년
金尙集啓曰。新除授左副承旨丁範祖。時在原春道原州地。斯速乘馹上來事。下諭。何如。傳曰。許遞。前望單子入之。
정조 7년
金尙集。以都摠府言啓曰。今日入直內三廳武兼禁軍及軍兵等。當爲中日私習。而國忌相値。不得爲之之意。敢啓。傳曰。知道。
정조 7년
趙興鎭。以備邊司言啓曰。今日申後。發遣備郞。秋享大祭諸執事。使之摘奸。則掌牲令典牲主簿黃仁熙。不卽出齋。事極駭然。其在懲勵之道。不可無警責。令該府拿問嚴處。何如。傳曰。允。祀典何等莫重。而幺麽郞官。有此闕點之擧。其在懲後之道。不可拿處而止。汰去。掌牲令之代。闕內外入直官員中。口傳擬入。待下批改塡差。昨日政目。以掌牲令移擬禁都。而誓戒已過。淸齋隔宵之故。不得已落點於末擬矣。銓官事。已是不察外。此亦欲提飭而未果。廟司擇差之命。飭墨未乾。廟司中招出除拜。纔過數日之人。忽又移擬漫司。大非奉朝令恢公道之意。由前由後。銓官之忽於所重。不可無警。況帶典牲提調。則郞官有罪。堂上亦難免不飭之責勵。吏曹參判鄭昌順罷職。
정조 7년
趙興鎭。以訓鍊都監言啓曰。本局中軍李達秀。方在任所。而有時急擧行事。今姑改差。摠戎中軍趙圭鎭。移差。何如。傳曰。允。
정조 7년
禁府啓目。前大司諫洪明浩矣。尹師國之混入於譴削傳旨。與臺啓誠有逕庭。不可不付標。而大凡傳旨捧入。卽政院之事。非臺臣所可指揮。政院之捧傳旨。若有不審之失。則以疏或啓論罪。可也。豈可言送政院。使之存拔於啓下之傳旨乎。此大官之所不敢爲者。固知年少駭妄所致。而當此國綱掃地之時。此等處。不可不嚴勘。爲先從重推考。罪杖八十收贖。奪告身三等。私罪。奉敎。不以疏啓論列。言送政院。使之存拔於已啓下之傳旨者。揆以事體。寧有是也。然當初請勘。足爲官師之一助。將比較彼。亦或贖愆。且今日熱如此。何必膠守筵敎。特爲分揀放送爲良如敎。
정조 7년
義禁府啓目。星州前牧使李廷恢原情云云。傳旨內問目辭緣。泛稱遲晩。刑推得情。何如。判付啓。旣有報營督捧。旋因徑遞。未了是如爲有則。在渠不足爲罪。分揀放送爲有矣。聞今本府旱災頗甚。使之當日還官。無或暫刻遲滯之意。嚴飭分付爲良如敎。
정조 7년
義禁府啓目。嘉平郡守李徹祥原情云云。傳旨內辭緣。泛稱遲晩。刑推得情。何如。判付啓。促敎之下。焉敢留滯。至煩廟堂之草記乎。爲先付過放送。使之待城門開。還官爲良如敎。
정조 7년
禁府啓目。密陽府使金履鐸原情云云。傳旨問目內辭緣。泛稱遲晩。刑推得情。何如。判付啓。昨年民事。旣値歉歲。穀品之不精。雖或爲一分寬恕之端。不可以此。全然無罪。所當嚴勘。以懲日後。而新倅未必勝於舊倅。況此磨勘之事。使熟手了當。定合責成之意。姑爲付過放送。見今農務方殷。曠官可悶。使之待明朝還官。無或遲滯之意。竝以嚴飭爲良如敎。
정조 7년
禁府啓目。定平府使趙岱原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。渠雖武弁。必知沬血之義是去乙。其矣擧行。極爲無嚴。從重勘律草記爲良如敎。
정조 7년
禁府啓目。泰安前郡守崔台衡原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。日熱如此。當日內考律勘放後。草記爲良如敎。
정조 7년
禁府啓目。金海府使趙㠎原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。考律今日內勘放後。草記爲良如敎。
정조 7년
禁府啓目。武兼崔載海原情云云。傳旨內辭緣。泛遲晩。刑推得情。何如。判付啓。考律勘放後。草記爲良如敎。
정조 7년
禁府啓目。漆原前縣監姜膺煥原情云云。傳旨問目內辭緣。泛稱遲晩。刑推得情。何如。判付啓。以草記議處爲良如敎。
정조 7년
禁府啓目。繕工主簿白東鈺原情云云。傳旨內辭緣。泛稱遲晩。刑推得情。何如。判付啓。依崔載海判付擧行爲良如敎。
정조 7년
趙興鎭。以義禁府言啓曰。時囚罪人崔載海。考律勘放後。草記。白東鈺依崔載海判付擧行。趙㠎今日內勘放後。草記。趙岱從重勘律草記。崔台衡日熱如此。當日內考律勘放後。草記事。命下矣。崔載海段。傳旨內奏對。全不成樣。事體極爲駭然罪。白東鈺段。傳旨內職姓名仰對之際。繕工誤稱司宰。誠甚可駭。罪取考律文。則大明律上書奏事犯諱條有曰。凡上書及奏事。錯誤者杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖云矣。崔載海白東鈺等。各杖六十收贖。奪告身一等放送。趙㠎段。慶尙道暗行御吏沈基泰書啓內。性本徒善。政多姑息。抄飢分賑。縱有民譽。察奸査逋。奈非其才。辛丑壬寅兩年吏逋之未捧反作。爲四百石零。不可以數少而不論。罪取考律文。則大明律不應爲條有曰。凡不應得爲而爲之。事理重者。罪杖八十。錢糧互相覺察條有曰。凡倉庫官吏斗級。皆得互相覺察。係官錢糧。已出倉庫。而失覺察者杖一百。名例有曰。二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。趙㠎從重論。杖一百收贖。告身盡行追奪放送。趙岱段。傳旨內。逆賊緣坐之査出捉囚。關係莫重。則今番以沈賊之應坐査出事。行關諸道。在於四月。而罪人之居生定平者。今始査報。外邑擧行之若是稽忽。萬萬寒心。罪取考律文。則大明律制書有違條有曰。稽緩制書者。一日笞五十。每日加一等罪。止杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。趙岱。杖一百收贖。告身盡行追奪放送。崔台衡段。洪忠監司金文淳狀啓內。稅船之致敗。旣出於境內。則不善護送之罪。在所難免。依定式罷黜。其罪狀。令攸司稟處。罪取考律文。則續大典漕轉條有曰。漕船上來時。沿邑護送。不用心守令僉使萬戶。罷黜云矣。崔台衡旣自本道。依法典罷黜。臣府不可更照已勘之律。上裁。何如。傳曰。允。如有功議。各減一等。崔台衡分揀。
정조 7년
鄭志儉。以義禁府言啓曰。崔載海白東鈺等。各杖六十收贖。奪告身一等。趙㠎趙岱。各杖一百收贖。告身盡行追奪事。照律草記批旨內。如有公議。各減一等事。命下矣。趙㠎趙岱。十二代祖狷。開國功臣云。竝功減一等。各杖九十收贖。奪告身四等。而崔載海白東鈺。無功議云矣。敢啓。傳曰。知道。
정조 7년
趙興鎭。以義禁府言啓曰。時囚罪人姜膺煥。以草記議處事。命下矣。姜膺煥段。一萬二千餘石之流來反逋。渠旣査發。躬進巡營。面請狀聞云爾。則雖與全不覺察有異。居官四載。不能收殺。未捧之數。尙至九千餘石之多。而每當歲末。因循磨勘。則虛留之罪。在所難免。以此照律。何如。傳曰。允。
정조 7년
刑曹啓目。羅州牧囚推罪人金者斤老味獄事云云。依前同推。期於得情爲白乎旀。南原囚推罪人私奴大伊獄事云云。依前同推之意。竝以分付道臣。何如。判付啓。羅州牧罪人金者斤老味獄案段。此獄肯䋜。當以被踏被打。斷定元犯之爲誰某。而實因旣不明的。詞證亦不詳備。只以命化臨死之言。洞任傳聞之說。遽然決折者。大涉疎漏是如乎。大抵成獄之規。雖從犯手之先後。致命之由。亦在被毆之輕重。首先起鬧者老味。而從後亂打者世龍。則亦何必捨他亂打之人。只靳靳於首從之別乎。雖以獄情言之。樵僧不拜俗人發憤。數次捽曳。卽是常習。而至於世龍。不過泛泛行路。則挽止之。可也。呵責之。可也。而公肆右袒之客氣。甘售荷杖之毒手。至再至三而不知止。不其多事之甚乎。尤爲重打之說。在渠爲斷案。則不可以千同變招。直歸之於營護之科是旀。假令命化。被踏而致命是良置。十九歲弱僧。如被壯丁之蹴踏。則被踏之後。安能出一言行一步乎。以此推之。被踏云云。尤未見其的確也。獄體至重。有難輕議。所當還囚世龍。指一取招爲有矣。決放旣久。亦已在逃云爾。則今不必追勘。老味之多年滯囚。終欠審克之政。加刑一次後定配爲旀。南原府罪人大伊獄案段。此獄疑端。不過曰澌毁骨立也。以石自撞。未經檢驗也。上二款。旣出於丁愛之招。則其矣背夫爲甥之言。本不足取信是旀。雖以共宿之隣兒。同情之石三。手捽膝踢之說。亦不能掩諱。則不待檢驗。自當成獄。若以未經檢驗。遽議傅生。則此後私和擅埋之弊。將不勝其紛然。亦不足執此爲說。反覆參閱。實無原恕之端是乃。前後道伯之以未檢驗未覈査。終始執難。亦必有意見。獄老證絶。憑覈無路。則當此恤囚之日。特付罪疑之科。不害爲曠蕩之政。加刑一次後。減死定配爲良如敎。
정조 7년
癸卯六月二十八日卯時。上御誠正閣。同副承旨入侍時。同副承旨趙興鎭。假注書徐瀅修。記事官李祖承李崑秀。以次進伏訖。上命羅州牧使密陽府使下送與否。問于吏曹知入。賤臣承命出問後還奏曰。皆已下送云矣。上又命左承旨入來與否。知入。賤臣承命出問後還奏曰。未及入來云矣。上命藥房批答。以知道頒布。仍命退。諸臣以次退出。
정조 7년
癸卯六月二十八日辰時。上御誠正閣。藥房入診入侍時。藥房都提調徐命善。提調徐有隣。同副承旨趙興鎭。假注書徐瀅修。記事官李祖承尹行任。醫官吳道炯康命吉金聲五丁文洙。以次進伏訖。命善進前曰。日氣蒸鬱。聖體。若何。上曰。一樣矣。命善曰。湯劑連爲進御。諸節有勝耶。上曰。痢漸顯勝。諸節亦似向差矣。下詢諸醫曰。湯劑停止。何如。諸醫皆對曰。適値盛熱。加進數貼。似好矣。文洙曰。檳榔只角。今則稍過分數拔之。似完備矣。上曰。此言。是矣。仍命進御加減六和湯前方中。去檳榔枳角。自今日煎入。出榻敎命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。中宮殿氣候何如。上曰。一樣矣。命善曰。元子宮氣候。何如。上曰。一樣。而乳母事可悶矣。命善曰。訪問預備者。亦有數人。豈有難繼之慮耶。上曰。李梃楫之效勞不少矣。命善曰。然矣。上曰。日昨都政。非不恢蕩。而小少做錯。不可勝數。此則疎於政格而然也。命善曰。不特政格之生疎。精神未周之致也。上曰。祈雨祭明當設行否。命善曰。明日則太頻數。再明受香。似適中矣。上曰。卿言誠然。與其煩瀆。無寧靜以竢之矣。上命在外承旨兵曹堂上許遞。前望單子入之。出榻敎賤臣承命出來。持望單以入。上曰。治腫敎授。亦爲出六之階。而內醫院則無遷轉之事。何也。命善曰。法典則有之。而銓曹不爲收用。故每都目。文移吏曹。終不免爲休紙。此渠輩之所共抑鬱者也。上命吏批雜技出六。一倂錄入。內醫院遷轉謄錄。亦爲持入。賤臣承命持入。有隣曰。秋成以後。本曹多有擧行之事。郞廳中年老人。以他司郞廳相換。何如。上曰。依爲之。出擧條上命左承旨入侍。賤臣出來傳命後。還入進伏。左承旨金尙集。追入進伏。上命尙集書傳敎曰。欲雨不雨。出日杲杲。言念民事。萬萬罔措。不卜日來初二日。再次祈雨祭設行。龍山江遣重臣。楮子島遣宰臣。以此分付。祭文內閣知製敎撰進。而以責躬省愆之意。措辭事。使之知悉。受香日傳祝。依初次例磨鍊。書訖。命退。諸臣以次退出。
정조 7년
癸卯六月二十八日申時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命承旨前望單子入之。賤臣承命出來。持望單以入。上命以沈豐之朴祐源丁範祖頒布。仍命退。諸臣以次退出。
정조 7년
癸卯六月二十八日申時。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命興鎭書傳敎曰。右承旨聞有實恙。許遞。前望單子入之。仍命退。諸臣以次退出。
정조 7년
行都承旨沈豐之坐。行左承旨金尙集坐。行右承旨鄭志儉坐直。左副承旨林錫喆坐直。右副承旨吳大益坐。同副承旨趙興鎭坐。注書二員未差。假注書徐瀅修仕朴能源仕直。事變假注書金良倜仕。
정조 7년
趙興鎭啓曰。新除授同義禁李亨逵。旣入闕中。不爲肅謝。直爲出去。事甚未安。推考警責。何如。傳曰。允。
정조 7년
傳于趙興鎭曰。軍士房承旨入侍。
정조 7년
傳于林錫喆曰。左副承旨馳詣宗廟景慕宮。奉審摘奸以來。
정조 7년
前承旨柳誼李重馥罷職不敍傳旨。傳于鄭志儉曰。觀此傳旨。李重馥柳誼。獨未入於付標中。柳誼。雖曰該房。與李重馥諸人。同時譴罰云爾。則不可一敍一否。一體付標。李重馥不但初入生疎。視諸承宣無異同。一體分揀。
정조 7년
沈豐之啓曰。吏曹判書徐浩修。參議金憙牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。何如。傳曰。允。
정조 7년
沈豐之啓曰。吏曹判書徐浩修。參議金憙。再牌不進推考傳旨。及罷職傳旨今方捧入。而開政命下之後。連事違牌。尙不擧行。事甚未安。判書所當更請牌招。而一日三牌。有傷事體。何以爲之。敢稟。傳曰。更爲牌招。
정조 7년
吏曹參議金憙再牌不進罷職傳旨。傳于林錫喆曰。只推。
정조 7년
傳于林錫喆曰。左右尹。今日政差出。
정조 7년
趙興鎭。以禮曹言啓曰。卽接典牲署所報。則宗廟永寧殿秋享大祭犧牲。本曹堂上與本署提調。今日當爲眼同看品。而提調有闕未差云。本曹堂上。有難獨進看品。本署提調。令政院稟旨變通。以爲及時擧行之地。何如。傳曰。允。
정조 7년
傳于鄭志儉曰。典牲提調。今日政差出。
정조 7년
傳于林錫喆曰。禮房承旨。奉審承旨入侍。
정조 7년
傳于鄭志儉曰。未下直守令。明日辭朝。
정조 7년
傳于林錫喆曰。兩司牌招。守令署經。
정조 7년
全羅監司代播種子。先爲俵給。惶恐待罪事。狀啓。傳于林錫喆曰。勿待罪事。回諭。
정조 7년
鄭志儉啓曰。明日親傳香時。本兵之長。不可不備。兵曹判書李命植。待開門牌招。以爲進參之地。何如。傳曰。允。
정조 7년
有政。吏批。判書徐浩修進。參判未差。參議金憙牌不進。行都承旨沈豐之進。以李敬養爲吏曹參判。李崇祜爲大司憲。洪益弼爲左尹。李敬懋爲右尹。朴祐源爲刑曹參判。黃昇源爲大司成。嚴璹爲典牲提調。李庚運爲禮曹佐郞。金就行爲思陵令。金禧燮爲監察。朴龍煥爲監察。趙象存爲義禁都事。兪漢紀爲西部都事。李良會爲漢城主簿。尹晢東爲掌樂主簿。李挻楫爲尙衣主簿。宋奎瑞爲繕工主簿。沈達漢爲典籍。李太亨爲兼西學敎授。安廷鐸爲北部都事。金履禧爲金海府使。洪宣輔爲眞寶縣監。邊德淳爲定平府使。戶曹正郞朴一源。敦寧主簿林濬浩相換。戶曹佐郞李尙琦。刑曹佐郞宋守淵相換。左尹李敬懋。右尹洪益弼。
정조 7년
兵批。判書李命植病。參判柳義養病。參議李亨元病。參知趙尙鎭入直進。同副承旨趙興鎭進。副司直金履素閔鍾顯朴祐源李敬養洪秀輔宋載經安聖彬丁範祖趙鼎鎭黃昇源尹尙東竝單付。
정조 7년
沈豐之。以吏曹言啓曰。本曹假郞廳金泓哲。身病猝重。勢難入直。今姑減下。以成均館典籍車亨衢。差下之意。敢稟。傳曰。知道。
정조 7년
林錫喆。以義禁府言啓曰。卽接原春監司蔡弘履狀啓。則大逆不道罪人沈叔千春億春等。捕捉於江陵地。嚴囚縣獄。億春妻岳只。妹夫金壽重。一體囚禁。以待該府稟處云矣。罪人千春平安道碧潼郡。億春全羅道珍島郡。竝流三千里緣坐安置。令刑曹押送于各其配所。而岳只金壽重。旣非應坐之類。竝放送事。分付道臣。千春億春等。旣已捉得。卽爲撤捕之意。分付左右捕廳及各道道臣。何如。傳曰。允。
정조 7년
林錫喆。以左邊捕盜廳言啓曰。依下敎。本廳嚴囚罪人朴四赫。移送刑曹之意。敢啓。傳曰。知道。
정조 7년
吏曹口傳政事。鄭昌老爲典牲主簿。
정조 7년
癸卯六月二十九日卯時。上御誠正閣。軍士房承旨入侍時。左副承旨林錫喆。假注書徐瀅修。記事官李祖承李崑秀。以次進伏訖。上曰。抄啓文臣講義。方欲考第。鄭志儉使之入侍。可也。賤臣承命出來。與一直提學鄭志儉偕入進伏。上命志儉考第。仍命留院公事持入。賤臣承命出來。持公事以入。上命志儉書吏曹判書徐浩修。兵曹判書李命植三度呈辭加給由。仍命政官牌招開政。賤臣出來傳命後。還入進伏。上命退。諸臣以次退出。
정조 7년
癸卯六月二十九日午時。上御誠正閣。戶房承旨入侍時。行左承旨金尙集。假注書朴能源。記事官李祖承尹行任。以次進伏訖。上曰。卿自漢南來。農形民情。近。果何如。尙集曰。畿民本自懶農。不能力穡。故雖於雨順風調之時。亦難有秋。目今亢旱無前。秧苗尙多未移。民事誠悶迫矣。上曰。不可不及今預講賙賑之策。而賙賑亦無實惠。則民將轉于溝壑矣。設賑之法。雖是朝令。究惠之道。實在守令。爲守令者。能體朝家宵旰之憂。實心接濟乎。尙集曰。今春則設賑。而民皆向蘇。士夫之至窮者。鰥寡之無告者。皆聞春初綸音。莫不垂涕。此時守令。若非大無良之人。實皆誠心賙賑矣。上命退。諸臣以次退出。
정조 7년
癸卯六月二十九日酉時。上御誠正閣。禮房承旨入侍時。行右承旨鄭志儉。假注書朴能源。記事官李崑秀尹行任。以次進伏訖。上曰。欲雨不雨。秋節不遠。言念民事。誠不知攸措也。哀彼食土之民。亦何辜也。春賑甫畢。夏農失稔。豈不焦悶乎。今番祈雨祭官。以曾經兩銓長人差出事。分付。上曰。奉審承旨入侍。上曰。承旨出去。招致畿營吏。使之各邑得雨形止。陸續登聞。營下雖不得雨。不拘前例。一邑一面之得雨。亦皆隨卽狀聞事。分付。仍命退。諸臣以次退出。
정조 7년
行都承旨沈豐之坐。行左承旨金尙集坐。行右承旨鄭志儉坐。左副承旨林錫喆坐。右副承旨吳大益坐直。同副承旨趙興鎭坐直。注書二員未差。假注書徐瀅修仕朴能源仕直。事變假注書金良倜仕。
정조 7년
大駕詣仁政殿月臺。親傳香罷後。奎章閣政院玉堂藥房口傳問安。答曰。知道。
정조 7년
傳于趙興鎭曰。禮房承旨。馳詣宗廟永寧殿。奉審摘奸以來。
정조 7년
傳于鄭志儉曰。政官牌招開政。
정조 7년
鄭志儉啓曰。兩司牌招。守令署經事。命下矣。新除授大司憲李崇祐。以宗廟秋享大祭終獻官。方在享所中。不得循例牌招。何以爲之。敢稟。傳曰。許遞。以在京無故人差出。
정조 7년
有政。吏批。判書徐浩修。參判李敬養進。參議金憙牌不進。行都承旨沈豐之進。以李𡊠爲兵曹判書。李亨逵爲大司憲。趙鼎鎭爲刑曹參議。沈定鎭爲戶曹佐郞。李齊亨爲禮曹佐郞。李𡊠爲軍器提調。朴一源爲忠勳都事。房允翼爲敬陵令。楊致鶴爲顯陵令。沈達漢爲監察。李普衍爲司饔主簿。李松心許湜爲典籍。金履素爲禮曹參判。李漢龍爲典籍。金宗敬爲持平。洪聖淵爲正言。李敬養爲同成均。閔鍾顯爲同義禁。李在協爲司譯提調。徐有隣爲藝文提學。金德行爲敦寧主簿。洪善養爲貞陵令。金命大申金鳳郁爲典籍。李星俊爲內瞻主簿。
정조 7년
傳于沈豐之曰。推考房承旨入侍。
정조 7년
趙興鎭啓曰。兵曹判書李𡊠牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 7년
趙興鎭啓曰。兵曹判書李𡊠。再牌不進推考傳旨。今方捧入。而命召傳授。一時爲急。所當更請牌招。而係是一日三牌。何以爲之。敢稟。傳曰。更爲牌招。
정조 7년
以守禦使今秋合操。何以爲之狀啓。傳于趙興鎭曰。纔經大侵。瘡痍未蘇。見又暵乾此甚。此時意務安在。不擾民三字。不可以許久停癈。有所持疑。合操停止之意。回諭。
정조 7년
以摠戎使今年秋操。何以爲之狀啓。傳于趙興鎭曰。目下兩邑農形。旱乾如此。設令從近得兩。難望有秋。今秋習操。特爲停操事。回諭。
정조 7년
傳于趙興鎭曰。近日雨澤。邑各不同之故。昨令畿伯。不待營下得雨。各從邑報。續卽狀聞之意。有所下敎矣。尙無登聞之事。無或政院稽傳而然耶。更令廟堂。嚴飭行會。
정조 7년
傳于趙興鎭曰。次對。明日來會。
정조 7년
趙興鎭啓曰。明日次對。兩司無進參之員。除在外疏批未下外。未肅拜呈告人員。竝待開門牌招。何如。傳曰。允。
정조 7년
傳于吳大益曰。軍士房承旨入侍。
정조 7년
傳于吳大益曰。明日雖有次對之命。禮畢如在天明。待禮畢造朝。切勿因此草草行禮之意。遣史官。傳諭于領議政。見今日熱如此。廟內周檢執事。另加齋沐之意。各別嚴飭事。一體傳諭。
정조 7년
傳于吳大益曰。坐直承旨入侍。
정조 7년
以全羅監司加分請得事狀啓。傳于吳大益曰。依狀請施行事。三懸鈴行會。
정조 7년
以全羅監司漕船致敗事狀啓。傳于吳大益曰。揆以事理。豈有它意。許多人命之得以生活。實爲多幸。不必拘囚客地。卽爲移送本牧事。令戶曹今日內行會。大抵嶺南漕船之近來弊端。不一而足。此皆趙升鉉輩恣意行私之致。此等弊瘼。道伯。豈可不釐革。船隻之所以不完。格卒之所以不實。受弊之原。朝家業已洞知。若不大加變通。來頭人命之渰沒。公穀之臭載。將不勝其紛紜。使之各別惕念矯正之意。措辭嚴飭。擧行形止。仍令狀聞。
정조 7년
沈豐之。以禮曹言啓曰。太廟展謁。每以春秋定式。取稟矣。今秋展謁吉日。以何間推擇乎。敢稟。傳曰。以望後念間擇入。
정조 7년
沈豐之。以禮曹言啓曰。景慕宮展拜。每以孟春孟秋定式。取稟矣。今秋展拜吉日。以何間推擇乎。敢稟。傳曰。以望後念間擇入。
정조 7년
沈豐之。以禮曹言啓曰。太廟秋展謁。景慕宮秋展拜。以望後念間擇入事。命下矣。卽令日官推擇。則今七月十六日十九日二十日。俱有拘忌。十七日十八日爲吉云。以何日擧行乎。敢稟。傳曰。十七日爲之。
정조 7년
吳大益。以戶曹言啓曰。璿源殿雨漏處及差備內外修改吉日。令日官推擇。則來八月十七日卯時爲吉云。以此日時擧行之意。敢啓。傳曰。知道。
정조 7년
吳大益。以戶曹言啓曰。時御所各處墻壁垣宇。依定式發遣本曹正郞臣韓大裕。與兵曹參知臣趙尙鎭。佐郞臣安策。東所衛將臣李弘遂。西所衛將臣徐㬦。南所衛將臣洪宅夏。北所衛將臣李景尹。眼同看審後。有頉各處別單書入。分付紫門監。使之擇日修改。亦令本曹郞廳。一體監董之意。敢啓。傳曰。知道。
정조 7년
趙興鎭。以義禁府言啓曰。時囚罪人李集斗。放送後。草記事。命下矣。李集斗。依下敎放送之意。敢啓。傳曰。知道。
정조 7년
趙興鎭。以左右捕盜廳言啓曰。因義禁府草記。大逆不道罪人沈叔千春億春等撤捕之意。敢啓。傳曰。知道。
정조 7년
趙興鎭。以刑曹言啓曰。因義禁府啓辭。大逆不道罪人沈叔千春。平安道碧潼郡。億春。全羅道珍島郡。竝流三千里緣坐安置。令刑曹押送事。命下矣。罪人千春億春等。方囚江陵縣獄云。卽爲押送于各其配所事。發關。分付於該道道臣之意。敢啓。傳曰。知道。
정조 7년
癸卯七月初一日卯時。上詣仁政殿月臺。親傳香入侍時。行都承旨沈豐之。行左承旨金尙集。行右承旨鄭志儉。左副承旨林錫喆。右副承旨吳大益。同副承旨趙興鎭。假注書徐瀅修朴能源。記事官李祖承李崑秀。以次侍立。上具翼善冠衮龍袍。乘輿出宣化門。上曰。吏判何不入來。仍命催促入來。又下敎曰。兵判事。誠可訝矣。仍命催促入來。豐之曰。凡牌招之不得在家不進。實出於敬君命之義。而況値殿座或動駕之時。雖二品以上。必須納牌闕外。旣有先朝舊制。且有頃年飭敎。則行之未久。又復廢弛。揆以法綱。誠極寒心。此後則殿座及動駕時。二品以上。毋得在家不進。而如或有不遵此式者。隨現重繩。不飭之當該注書。一體論勘。實合事宜。敢此仰達矣。上曰。依爲之。出擧條上命豐之書傳敎曰。日前問備傳敎。實有事重律輕之歎。其在禮使之義。豈可一味强迫。行兵曹判書李命植遞差。本兵重任。專管宿衛。設有難强之情若病。駕出宮門。特命牌招。則理宜來到闕外。承牌或納牌。可也。豈可在家不進。有若循例牌招者然哉。況前此申飭。果何如。近來事。飭禁稍久。則所謂傳敎。輒欲視之弁髦。不飭之政院。何足責也。到今勢。不得不申諭。此後出宮後出牌。兵判之在家不進者。勿論情病有無。事關師律。當以師律從事。該房知悉。直以記過之意。微稟。上命豐之書榻敎曰。兵曹判書待下批牌招。傳授命召。豐之曰。兵曹判書前望。有落書處。事涉不察。吏曹判書徐浩修。推考。何如。上曰。依爲之。出擧條上詣香室。仍詣月臺親傳香後。詣祗迎所。香祝祗迎。仍命諸大祝執事進前。諸大祝執事等。以次進伏。上曰。須齋心致誠。又命諸齋郞祝史進前。諸齋郞祝史等。以次進伏。上復如前下敎。又命諸奉俎官進前。諸奉俎官等。以次進伏。上曰。各陳職姓名。奉俎官等對曰。尙衣院直長臣徐有器。司饔院直長臣李趾馨。司饔院奉事臣朴澈源矣。上復如前下敎。上命興鎭書駕前下敎曰。不爲待令吏曹郞廳拿處。又命書駕前下敎曰。當該引儀爲先汰去。拿問處之。上曰。禮房承旨馳詣宗廟永寧殿。奉審摘奸以來。上命興鎭書傳敎曰。史官一員待令。騎馬一匹立之。上曰。密雲或聚或散。有雨意否。徐命善曰。日昨郊畿近地。頗有雨注處云矣。上回駕還內。諸臣以次退出。
정조 7년
癸卯七月初一日辰時。上御誠正閣。推考房承旨入侍時。左副承旨林錫喆。假注書徐瀅修。記事官李崑秀尹行任。以次進伏訖。上命錫喆書傳敎曰。出宮後路上出牌卿宰。無得在家不進。古例則然。因故相筵奏。飭敎申嚴。此事昭載堂后日記。且於年前。修明舊制。一二重宰試牌在家不進人。依定式罷職。況本兵重任乎。遞差之命。雖以他事了勘。而出宮後在家不進一款。便歸勿論之科。此亦有違式令。前判書李命植罷職。此後政院。復有漫漶之擧。該房承旨。難免重勘。大抵牌招之事。注書專管擧行。亦以此意嚴飭。書訖。上謂瀅修曰。此傳敎書出一通。貼付堂后壁上。惕念修擧。可也。且如政院日記。卽宋朝日曆之體。其當祕而不當洩。無異史草之嚴。則近年以來。一任吏胥之手。全無典守之實。大失記注之責。自今以後。除非緊急擧行之不可不按例者外。切勿許考見日記。雖或考見。注書別作一冊。謹書某年某月某日。承旨某因某事。考見某年某月某日日記後。注書某監入庫中。俾作後考。可也。瀅修謹受命。上命新除兵判牌去來催促。賤臣出來傳命後。還入進伏。上命賤臣摘奸楮子島。檢閱李祖承摘奸龍山江。賤臣承命先退。諸臣隨卽退出。
정조 7년
癸卯七月初一日巳時。上御誠正閣。右副承旨入侍時。右副承旨吳大益。假注書朴能源。記事官李崑秀尹行任。以次進伏訖。上命大益書榻敎曰。都承旨與下直守令入侍。賤臣承命出。與都承旨沈豐之及下直守令偕入進伏。上曰。守令以次進前。金履禧進伏。上問職姓名。履禧曰。金海府使臣金履禧。上曰。爲政之道。務在寬猛得中。不剛不柔。治效必著。爾其勉之。邊德淳進伏。上問職姓名。德淳曰。定平縣監臣邊德淳。上問七事。德淳對訖。上曰。須下去善爲之。洪宣輔進伏。上問職姓名。宣輔曰。眞寶縣監臣洪宣輔。上曰。曾經守令乎。宣輔曰。曾經四邑守令矣。上曰。須下去善爲之。仍命豐之讀宣諭訖。上命退。諸臣以次退出。
정조 7년
癸卯七月初一日未時。上御誠正閣。軍士房承旨與閣臣入侍時。原任直閣徐鼎修。檢校直閣徐龍輔。同副承旨趙興鎭。假注書朴能源。記注官金鳳顯。記事官李祖承。以次進伏訖。上曰。一旱浹月。甘霈尙閟。災不虛生。必有所召。此則予之自省處也。然而咎實在予。民有何辜。昨年大無之餘。瘡痍甫完。而又復歉荒。則哀我蒼生。何以聊生。今日卽中伏日也。而欲雨不雨。三農無望。每一念至。玉食靡甘。實爲罔措。不知何以爲喩也。鼎修曰。今年節候差晩。數日內如得甘雨。則庶尙有有秋之望矣。上曰。待敎入直爲幾日乎。龍輔曰。今爲十許日。而方爲做度。故臣等則姑不入直矣。上曰。朝者吏郞之不爲待令。雖甚駭然。日熱如此。豈無闊狹之政乎。仍命興鎭書傳敎曰。時囚罪人李集斗放送後。草記。上曰。兼春秋金健修入侍。賤臣承命出。與健修偕入進伏。上曰。今年旱災。畿內爲甚。民情之遑急。如在目下。而畿邑之中。湍坡豐德偏酷云。言念蔀屋之愁。九重靡安。爾其徧行田野。審其農形。取其尤甚處。使之代播。無或愆期。且曉諭民人等處。各自奠居。則雖使歉荒。朝家方講賙救之政。無或流離之意。申申面飭也。今此奉命。旣非繡衣。則不必廚傳。以貽民邑之弊。簡其騶率。無爲煩擾。盤纏則亦自戶曹持去。可也。上命退。諸臣以次退出。
정조 7년
癸卯七月初一日戌時。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。今夜是再次祈雨祭。而雨意轉益漠然。言念民事。萬萬罔措。夜鼓至四而不能入睡矣。明日有次對進定之命。欲下數行責躬之敎矣。興鎭曰。宵旰之憂至此。豈可無孚感之理乎。大霈之降。方切顒祝矣。上命退。諸臣以次退出。
정조 7년
行都承旨沈豐之坐。行左承旨金尙集坐直。行右承旨鄭志儉坐。左副承旨林錫喆坐。右副承旨柳誼坐直。同副承旨吳大益坐。注書二員未差。假注書徐瀅修仕直朴能源仕。事變假注書金良倜仕。
정조 7년
趙興鎭啓曰。大司成黃昇源。除拜後過三日。不爲出肅。依定式推考警責。仍卽牌招察任。何如。傳曰。允。
정조 7년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
傳于趙興鎭曰。當此遇旱求助之日。諸臺之無端違牌。此何道理。今日違牌臺諫。只推。更卽牌招。未肅拜在外人。許遞。前望單子入之。
정조 7년
兩司前望單子入之。大司憲鄭好仁。大司諫尹師國。獻納姜彝正。持平權裕落點。
정조 7년
傳于趙興鎭曰。新除授臺諫。竝牌招。
정조 7년
以掌令李運彬牌不進罷職傳旨。傳于趙興鎭曰。只推。更爲牌招。
정조 7년
傳于趙興鎭曰。兵曹判書批下。卽爲牌招。
정조 7년
以次對進不進單子。傳于趙興鎭曰。懸病備堂。竝牌招。更爲修整以入。
정조 7년
傳于吳大益曰。臺諫牌招處置。
정조 7년
傳于趙興鎭曰。大臣備局堂上引見。
정조 7년
傳于趙興鎭曰。下直閫帥留待。
정조 7년
備忘記。平安兵使具以謙。仁遮外萬戶金得海。溫萬戶李東郁。撫夷萬戶李象三下直。各長弓一張長箭一部片箭一部筒兒一箇。賜給。
정조 7년
傳于沈豐之曰。同副承旨聞有實恙。許遞。前望單子入之。
정조 7년
傳于吳大益曰。新除授承旨。牌招察任。
정조 7년
以中官梁大宜拿處傳旨。傳于林錫喆曰。分揀。